Document ID: 32009D0443

РЕШЕНИЕ НА КОМИСИЯТА
от 10 юни 2009 година
за изменение, с цел привеждане в съответствие с техническия прогрес, на приложението към Директива 2002/95/ЕО на Европейския парламент и на Съвета по отношение на допускането по изключение на употребата на олово, кадмий и живак
(нотифицирано под номер C(2009) 4187)
(текст от значение за ЕИП)
(2009/443/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/95/ЕО на Европейския парламент и на Съвета от 27 януари 2003 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква б) от нея,
като има предвид, че:
(1)
Директива 2002/95/ЕО изисква Комисията да направи оценка на определени опасни вещества, забранени съгласно член 4, параграф 1 от посочената директива.
(2)
Определени материали и компоненти, съдържащи олово и кадмий, следва да бъдат освободени от забраната, тъй като премахването на тези опасни вещества в такива специфични материали и компоненти все още е практически невъзможно от техническа или научна гледна точка.
(3)
Замяната на оловото в припой за запояване на тънки медни жички с диаметър 100 μm и по-малко в силови трансформатори все още не е осъществима практически.
(4)
Не съществуват практически използваеми заместители на оловото като покритие на високоволтови диоди на основата на стъклен субстрат с цинков борат.
(5)
Понастоящем не е практически осъществима замяната на кадмия и кадмиевия оксид в дебелослойни пасти, използвани върху берилиева керамика.
(6)
До 31 декември 2009 г. би трябвало да станат практически приложими заместващи технологии за подмяна на аналоговите схеми за обработка на звукови сигнали с цел да се избегне използването на кадмиеви оптрони във всички професионални аудиоприложения.
(7)
Понастоящем е технически неосъществима замяната на живака, използван като инхибитор срещу разпрашването на катодите при постояннотокови плазмени дисплеи със съдържание до 30 mg за дисплей, но би трябвало тя да стане практически възможна до 1 юли 2010 г.
(8)
Поради това Директива 2002/95/ЕО следва да бъде съответно изменена.
(9)
Съгласно член 5, параграф 2 от Директива 2002/95/ЕО Комисията се консултира със заинтересованите страни.
(10)
Мерките, предвидени в настоящото решение, са в съответствие със становището на Комитета, учреден съгласно член 18 от Директива 2006/12/ЕО на Европейския парламент и на Съвета (2),
ПРИЕ НАСТОЯЩОТО РЕШЕНИЕ:
Член 1
Приложението към Директива 2002/95/ЕО се изменя съгласно приложението към настоящото решение.
Член 2
Адресати на настоящото решение са държавите-членки.
Съставено в Брюксел на 10 юни 2009 година.

Labels: 0
1
20